དེ་ཡང་དང་པོ་ཙ་ན་བླ་མ་མཚན་ཉིད་དང་ལྡན་པའི་ཞབས་པད་དུ་བསྟེན་པ་ནས་བཟུང་སྟེ་ངེས་འབྱུང་དང་བྱམས་སེམས་སྙིང་རྗེ་ཁོ་ནར་གཞོལ་བ།གསུང་ཡང་མ་སེམས་ཅན་འགྲོ་དྲུག་དོན་ལ་ཕན་ཕྱིར་གཟུངས་སྔགས་ཟབ་མོ་བཟློས་པ་དང་།ཆོས་འཆད་པ་དང་གཞན་ལ་དངོས་དང་རྒྱུད་ཀྱི་སྒོ་ནས་ཕན་བརྩོན་མ་གཏོགས་དོན་མེད་དགོས་མེད་ཀྱི་ངག་འཁྱལ་བ་མི་སྲིད།རྒྱ་གར་ནག་གི་ཡུལ་གྲུ་ཕལ་མོ་ཆེ་དང་།བོད་གངས་ལྗོངས་ཀྱི་སྟོད་སྨད་བར་གསུམ་ཀུན་ལ་ཞབས་པད་ཀྱི་རི་མོ་ཡོངས་སུ་བཀོད་ནས་འགྲོ་དོན་རྒྱ་ཆེར་མཛད་པ་མ་གཏོགས་སྐོར་གཡེང་འཁྱམས་ཙམ་གྱི་ལས་ཀྱང་གཏན་ནས་མི་བྱེད།དེ་ལྟར་སྐུ་གསུང་ཐུགས་ཀྱི་སྒོ་ནས་མཐོང་ཐོས་དྲན་རེག་ཐམས་ཅད་བྱང་ཆུབ་ས་ལམ་གྱི་ས་བོན་རྒྱུད་ལ་སྐྲུན་པར་མཛད་ཅིང་།སྐུ་ལས་ཀྱི་འགྲོ་དོན་བསྡུ་བར་ཉེ་བའི་སྐབས་སུའང་བོང་སྟག་བྲ་ཚ་སྔགས་ཁང་ངམ་བྲག་དམར་དགོན་སྨིན་གྲོལ་དར་རྒྱས་གླིང་དུ་མ་འོངས་འབྱུང་འགྱུར་སྒྲུབ་མེད་གསལ་བ་རྗེན་པར་གཟིགས་པའི་མངོན་རྟོགས་ཞལ་བརྡ་ལུང་བསྟན་སོགས་མངོན་པར་གསུངས་ཏེ།བོད་རབ་བྱུང་བཅུ་དྲུག་པའི་ལྕགས་མོ་སྦྲུལལོར་ཞལ་སློབ་ཚོགས་པ་རྒྱ་མཚོ་ལྟ་བུའི་དབུས་སུ་འཇིགས་མེད་གདོང་ཆེན་བཞི་ཡིས་བཏེགས་པའི་ཁྲི་ལ་འགྱིངས་ནས་དགོངས་པ་ཆོས་དབྱིངས་སྤྲོས་བྲལ་མི་འགྱུར་ཀཿདག་ཆོས་སྐུའི་ཕོ་བྲང་དུ་བུ་ཕ་ཁྱིམ་དུ་ལོག་པ་བཞིན་ཕེབས་སོ།།